
Столична община
София 1000 ул. “Московска” 33, телефонен номератор 9377xxx, факс 9810653, www.sofia.bg
ДО
СТОЛИЧЕН ОБЩИНСКИ СЪВЕТ

Д О К Л А Д

от

от Йоана Христова, заместник кмет на Столична община 

Относно: Пилотен проект „Подобряване качеството на атмосферния въздух в сектор битово отопление, чрез подмяна на индивидуални домакински горивни устройства на твърдо гориво на територията на Район „Нови Искър“
УВАЖАЕМИ ГОСПОДИН ПРЕДСЕДАТЕЛ,

УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,


Програмата за управление на качеството на атмосферния въздух на Столична община за периода 2015 – 2020 г. беше приета с Решение № 252/18.05.2017 г. на Столичния общински съвет. Планът за действие към Програмата съдържа мерки, които са насочени към намаляване на емисиите на фини прахови частици до 2020 г. Мерките са разпределени по сектори и в зависимост от техния период на изпълнение – краткосрочни (със срок на изпълнение до края на 2017 г.), средносрочни (със срок на изпълнение 2018 – 2019 г.) и дългосрочни (със срок на изпълнение до края на 2020 г.).

В краткосрочните мерки, насочени към намаляване на емисиите на фини прахови частици от сектор „Битово отопление“, е разписана мярка с код Sf_t_3РМ, която включва разработването и пилотното въвеждане на схема и мерки за подмяна на неефективни по отношение на качеството на атмосферния въздух форми на отопление на жилищни сгради. 

В изпълнение на горната мярка беше подготвен пилотен проект „Подобряване качеството на атмосферния въздух в сектор битово отопление, чрез подмяна на индивидуални домакински горивни устройства на твърдо гориво на територията на Район „Нови Искър“. Проектът предвижда подмяна на стари домакински горивни инсталации на твърдо гориво (дърва и въглища) с нови пелетни печки и осигуряване на нужното количество пелети за един отоплителен сезон. Бенефициенти по проекта ще бъдат 30 (тридесет) домакинства от административните граници на Район „Нови Искър“. Жителите на района ще бъдат уведомени, чрез широко публично оповестяване, като в срок от 2 (два) месеца те ще могат да подават своите кандидатури в районната администрация. Подборът на кандидатите ще се извърши на базата на предварително разработени критерии за класиране. За оценяване на домакинствата, заявили желание, ще бъде назначена комисия от кмета на Столична община. Новите пелетни печки ще бъдат заприходени към активите на Район „Нови Искър“. С одобрените домакинства ще бъде сключван бланков договор, регламентиращ условията и правилата за ползване на отоплителните уреди. През първите три години от ползването на пелетните печки, бенефициентите ще бъдат проверявани от администрацията на Район „Нови Искър“, относно спазването на условията по договора. След изтичане на този период, отоплителните уреди ще преминат в собственост на ползващите ги домакинства.

Изготвено е предпроектно проучване за определяне на техническите характеристики на печките. Индикативната стойност за закупуване, доставка и монтаж на 30 бр. пелетни печки е в размер на 70 хил лв., а за закупуване и доставка на пелети за един отоплителен сезон - 20 хил. лв. Тези финансови средства са разчетени в бюджета на Направление „Зелена система, екология и земеползване“ за 2017 г. 
Освен насърчаване на домакинствата към подмяна на стари горивни устройства на твърдо гориво (дърва и въглища) с нови, по-ефективни по отношение опазването на качеството на въздуха форми на отопление, пилотният проект цели и да проучи и анализира практическите възможности за изпълнение на мащабен проект за подмяна на индивидуални домакински горивни устройства на твърдо гориво на територията на цялата община, финансиран по Оперативна програма „Околна среда 2014 – 2020 г.“.
За регламентиране на условията, реда и начина за реализация на пилотния проект бяха разработени „Правила за работа“, които бяха представени пред Постоянната комисия по опазване на околната среда, земеделие и гори (ПКООСЗГ) към Столичен общински съвет.
На свое заседание от 07.11.2017 г. ПКООСЗГ прие Правилата за работа на пилотния проект.
Във връзка с гореизложеното, предлагам на Столичен общински съвет да приеме решение, с което:

· Да одобри Пилотен проект „Подобряване качеството на атмосферния въздух в сектор битово отопление, чрез подмяна на индивидуални домакински горивни устройства на твърдо гориво на територията на Район „Нови Искър“, Правила за работа по изпълнението му и проект на договор между Столична община и домакинствата – бенефициенти;
· Да даде съгласие за реализирането на проекта да се изразходват финансови средства от бюджета на Столична община в размер на 90 хил.лв. за закупуване на 30 бр. пелетни печки и пелети за тях, за един отоплителен сезон;

· Да упълномощи кмета на Столична община за сключване на договори с домакинствата – бенефициенти по Пилотния проект.
Приложение: 

1. Проект за решение на Столичен общински съвет;
2. Правила за работа на пилотен проект „Подобряване качеството на атмосферния въздух в сектор битово отопление, чрез подмяна на индивидуални домакински горивни устройства на твърдо гориво на територията на Район „Нови Искър“;
3. Проект за договор между Столична община и домакинствата – бенефициенти.

С уважение,



ЙОАНА ХРИСТОВА


ЗАМ. КМЕТ НА СТОЛИЧНА ОБЩИНА
Съгласувано с:

Директор Д „ОС”: инж.Н.Макарова

Изготвил: Лазар Петрунов........................................................................................................14.11.2017 г.

